बिगबैंग सिद्धान्त के अनुसार आरंभ में ब्रह्माण्ड अत्यंत उच्च ताप पर एक बिंदु के समान था। फिर इसमें एक महाविस्फोट हुआ। इसके बाद से यह लगातार रूद्धोष्म तरीके से फैल रहा है। रूद्धोष्म प्रसार के कारण इसका ताप लगातार कम हो रहा है। जॉर्ज गैमो ने गणना करके बताया कि उस महाविस्फोट के चिन्ह आज भी मौजूद होना चाहिए। लेकिन अत्यधिक विस्तार के कारण उन विकिरणों के स्पेक्ट्रम को बहुत अधिक रेड शिफ्टेड (यानि स्पेक्ट्रम के लाल भाग की ओर विस्थापित) मिलना चाहिए। इस तरह उनके अनुसार इसे माईक्रोवेव बैकग्राउंड (आदिकाल में हुए महाविस्फोट यानि बिगबैंग के बाद पैदा हुए प्रखर विकिरण का अवश्®षात्मक प्रतीक) के रूप में आज सम्पूर्ण ब्रह्माण्ड में फैला हुआ मिलना चाहिए। गैमो की सोच की सत्यता को जांचने के लिये डिकी और पेबल गंभीरता से कार्य कर रहे थे। लेकिन उन्हें सफलता नहीं मिल पा रही थी। इधर अर्नो पेन्जियास और राबर्ट विल्सन बेहतर माईक्रोवेव एंटेना बनाने में जुटे थे। एक एंटेना से प्रयोग के दौरान उन्हें एक अनअपेक्षित रेडियो-शोर मिल रहा था जो किसी भी तरह समाप्त नहीं हो रहा था। वे सोचने लगे कि क्या यह शहरी क्षेत्र से मिलने वाले रेडियो संकेतों के व्यतिकरण का नतीजा है? क्या यह नाभिकीय परीक्षणों के कारण है? क्या यह एंटेना पर निवास कर रहे कबूतरों के कारण है, लेकिन अवलोकन इनमें से किसी की भी पुष्टि नहीं कर रहे थे। मजेदार बात यह थी कि प्रत्येक दिशा से मिलने वाला यह रेडियो-शोर एक समान तीव्रता का था। यह उन्हें हैरान कर रहा था। फिर उन्हें राबर्ट डिकी के बारे में पता चला जो माइक्रोवेव के रूप में महाविस्फोट के चिन्ह को मापने के प्रयास कर रहे थे। उनको समझने में देर नहीं लगी कि यह तो वही है जिसे डिकी मापने के प्रयास कर रहे हैं। इस तरह अचानक अनजाने में बिना किसी योजना के पेन्जिऑस और विल्सन ने आदिकाल के प्रखर विकिरण के अवशेषात्मक प्रतीक को पहचान लिया। उनके इस अचानक मिले प्रायोगिक प्रेक्षण ने बिग-बैंग सिद्धान्त के पक्ष में एक मज़बूत सबूत जुटा दिया।